“ดาวโจนส์” ทรุดอีก 100 จุด หวั่น “เฟด” ขึ้นดอกเบี้ยแรงต่อ หลังตัวเลขจ้างงานนอกเกษตรสูง
“ดาวโจนส์” ทรุดอีก 100 จุด หวั่น “เฟด” ขึ้นดอกเบี้ยแรงต่อ หลังเผยตัวเลขจ้างงานนอกภาคเกษตรสูงเกินคาด
“ดาวโจนส์” ทรุดอีก 100 จุด หวั่น “เฟด” ขึ้นดอกเบี้ยแรงต่อ หลังเผยตัวเลขจ้างงานนอกภาคเกษตรสูงเกินคาด
10 ต.ค. 2565

ผู้สื่อข่าวรายงานว่า ดัชนีดาวโจนส์พลิกร่วงลงสู่แดนลบ หลังดีดตัวกว่า 100 จุด ในช่วงแรก ท่ามกลางการซื้อขายที่ผันผวน โดยล่าสุด ณ เวลา 22:15 น.ตามเวลาไทยดัชนีเฉลี่ยอุตสาหกรรมดาวโจนส์อยู่ที่ 29,252.00 จุด ลบ 105.00 จุด หรือ 0.36%
โดยดัชนีดาวโจนส์ดิ่งลงกว่า 600 จุดในวันศุกร์ หลังการเปิดเผยตัวเลขการจ้างงานนอกภาคเกษตรที่สูงเกินคาด ทำให้นักลงทุนวิตกว่า ธนาคารกลางสหรัฐ (เฟด) จะเร่งปรับขึ้นอัตราดอกเบี้ย และจะส่งผลให้เศรษฐกิจสหรัฐเข้าสู่ภาวะถดถอย
ด้านตลาดพันธบัตรรัฐบาลสหรัฐปิดทำการในวันนี้ เนื่องในวันโคลัมบัส แต่ตลาดหุ้นวอลล์สตรีทยังคงเปิดทำการตามปกติ โดยตลาดหุ้นวอลล์สตรีทมีปริมาณการซื้อขายเบาบางในวันนี้ เนื่องจากเทรดเดอร์หลายรายอยู่นอกตลาด ขณะที่ตลาดพันธบัตรปิดทำการ
นักวิเคราะห์เตือนว่า ตลาดหุ้นนิวยอร์กจะมีการปรับตัวที่ผันผวนในวันนี้ โดยมีสาเหตุจากวอลุ่มซื้อขายในระดับต่ำ ซึ่งจะถูกผลักดันจากปัจจัยในตลาดได้โดยง่าย ขณะที่ตลาดยังคงถูกกดดันจากการแข็งค่าของดอลลาร์ และการดีดตัวขึ้นของอัตราผลตอบแทนพันธบัตรรัฐบาลสหรัฐ รวมทั้งคาดการณ์การชะลอตัวของผลประกอบการในไตรมาส 3 และความวิตกเกี่ยวกับการเร่งปรับขึ้นอัตราดอกเบี้ยของเฟด
ข้อมูลจาก Refinitiv data ระบุว่า บริษัทในดัชนี S&amp;P 500 มีผลประกอบการเพิ่มขึ้นเพียง 4.1% ในไตรมาส 3 โดยลดลงจากระดับ 11.1% ที่มีการคาดการณ์ในช่วงต้นเดือนก.ค.
ขณะเดียวกัน นักลงทุนจับตารายงานการประชุมของเฟดประจำเดือนก.ย.ในวันที่ 12 ต.ค. และตัวเลขดัชนีราคาผู้บริโภค (CPI) ในวันที่ 13 ต.ค. เพื่อหาสิ่งบ่งชี้ทิศทางอัตราดอกเบี้ยของเฟด